**Naše Mesto 2021 otvára registráciu pre firmy**

**Majú príležitosť vylepšiť svoje okolie a pomôcť komunite, v ktorej pôsobia**

Bratislava, 11. februára 2021 – **Najznámejšie podujatie firemného dobrovoľníctva na Slovensku, Naše Mesto, ktoré organizuje Nadácia Pontis, otvára registráciu pre firmy. Zapojení zamestnávatelia dostanú možnosť už v júni vyslať svojich pracovníkov na jeden deň do lesov, škôl, komunitných centier či na hrady, ktoré potrebujú pomoc. Firmy tak v čase krízy významne pomôžu organizáciám, ktoré stoja mimo centra pozornosti, a ich zamestnanci vymenia home office za čas s kolegami.**

Naše Mesto sa bude tento rok konať **11. júna.** Nadviaže na úspech z vlaňajška, keď sa uskutočnilo aj v čase koronakrízy pri dodržiavaní maximálnych bezpečnostných opatrení.Pôjde pritom o okrúhly pätnásty ročník tohto podujatia, ktoré spája firmy, samosprávy a občiansky sektor s jasným cieľom – vyčistiť, skrášliť a viditeľne zlepšiť mestá, v ktorých žijeme.

**Prečo sa firmám oplatí zapojiť do Nášho Mesta?**

* Budú vnímané ako dobrý sused, ktorý je zodpovedný voči komunite.
* **Adresne pomôžu tým, ktorí to v ich okolí, najmä počas koronakrízy, najviac potrebujú.**
* Ponúknu zamestnancom netradičný a zábavný teambuilding.
* Zvýšia lojálnosť zamestnancov prepojením hodnôt firmy s ich hodnotami.
* Poskytnú zamestnancom jedinečnú možnosť rozvíjať tvorivé zručnosti.
* Stanú sa súčasťou pozitívnej zmeny nielen svojho okolia, ale i celej krajiny.

Vyhráva tu každý – spoločnosti môžu vďaka Nášmu Mestu zvýšiť angažovanosť pracovníkov, organizácie, školy či samosprávy zase dostanú potrebnú pomoc.

*„Pre firmy a ich zamestnancov pripravujeme široký výber aktivít ako napríklad čistenie brehov riek a parkov, úpravu areálov škôl, škôlok a nízkoprahových centier, alebo záchranu známych slovenských hradov, “* povedal výkonný riaditeľ Nadácie Pontis Michal Kišša a dodal: *„Podobne ako vlani, aj tento rok budeme klásť mimoriadny dôraz na zdravie. Napriek náročnej situácii urobíme všetko preto, aby sa podujatie mohlo bezpečne uskutočniť, pretože pomoc občianskym organizáciám, rôznym združeniam a školám je v čase koronakrízy potrebnejšia ako kedykoľvek predtým.“*

**Jednotlivé aktivity na Našom Meste budú aj v roku 2021 prebiehať za prísnych hygienických opatrení a v malých kolektívoch. Na jednu aktivitu sa budú môcť prihlásiť len ľudia z jednej firmy.** Väčšina pracovných činností sa bude konať v exteriéri. Zároveň ani tento rok z bezpečnostných dôvodov nezaraďujeme aktivity v domovoch pre seniorov.

**Firmy, ktoré majú záujem zúčastniť sa podujatia, sa môžu už dnes registrovať na stránke** [**https://www.nasemesto.sk/som-firma/ako-sa-registrovat/**](https://www.nasemesto.sk/som-firma/ako-sa-registrovat/)**. Registrácia sa uzatvorí 18. marca 2021. Prihlasovanie konkrétnych účastníkov, ako aj výber aktivít bude následne prebiehať od 6. mája.**

**O Našom Meste**

Naše Mesto je najznámejšie podujatie firemného dobrovoľníctva v strednej Európe. Vlani sa doň zapojilo približne 3 550 dobrovoľníkov v rôznych lokalitách po celom Slovensku. Pracovníci z 84 firiem a inštitúcií priložili ruku k dielu v 14 slovenských mestách a ich okolí. Pomohli tak 97 neziskovým organizáciám, nízkoprahovým centrám, ale aj školám či škôlkam zlepšiť ich fungovanie.

**Viac o podujatí Naše Mesto nájdete na webe** [**www.nasemesto.sk**](http://www.nasemesto.sk)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Kontakt a doplňujúce informácie: Zuzana Schaleková, PR manažérka, 0902 558 567, [zuzana.schalekova@nadaciapontis.sk](mailto:zuzana.schalekova@nadaciapontis.sk)